Politiet etterforsker mulig overfallsvoldtekt på Jessheim
Forholdet er anmeldt av en kvinne i 20-årene som skal ha blitt voldtatt ved en lekeplass midt på dagen. - Kvinnen var ute og gikk da hun ble oppsøkt og overfalt av to menn. De brukte vold og fysisk makt for å få gjennomført voldtekten, sier politiførstebetjent Lars Nideng ved Ullensaker lensmannskontor til rb.no. Voldtekten skal ha skjedd ved en lekeplass på Åsmoen øst for Jessheim sentrum forrige torsdag. - Etter beskrivelsene har dette skjedd så åpent at det kan være naboer i området som har sett noe. Det er innsyn til stedet der voldtekten skjedde fra boliger som ligger der, sier Nideng. Torsdag gjennomførte politiet en rundspørring i området. - Vi ble først gjort kjent med dette tirsdag denne uka. Vi har gjort åstedsundersøkelser, men venter på analysesvar. Foreløpig har vi lite å gå på, og vi ønsker derfor hjelp fra publikum, sier Nideng. Kvinnen er undersøkt på voldtektsmottak og er avhørt av politiet. Hun har forklart at gjerningsmennene er i 30-40-årene og har nordisk utseende. Den ene var høyere enn den andre og var iført blå jakke, mens den andre hadde svart joggebukse og trolig hvit lue. Den ene snakket østlandsdialekt.
Ullensaker lensmannskontor etterforsker en overfallsvoldtekt som skal ha funnet sted på Jessheim i Akershus for en uke siden.